ทันเกมส์ ภาคบ่าย – บล.ไทยพาณิชย์
บริษัทหลักทรัพย์ ไทยพาณิชย์ สรุปทิศทางและแนวโน้มตลาดบ่ายนี้
10 เม.ย. 2558

สรุปภาวะตลาดภาคเช้า : SET แกว่งแคบก่อนหยุดยาว – SET วันทำการสุดท้าย ก่อนหยุดยาวเทศกาลสงกรานต์ แกว่งตัวแคบๆ ต่อ ปัจจัยบวกลบกำหนดทิศทางตลาด ไม่มีอะไรเป็นชิ้นเป็นอันนัก ส่วนใหญ่เป็นประเด็นที่เข้ามาเฉพาะหุ้นรายตัวมากกว่า ทั้งนี้ SET ปิดตลาดที่ 1544.12 จุด -0.99 จุด ด้วยมูลค่าซื้อขายที่เบาบางเพียง 1.5 หมื่นลบ. กลุ่มหลัก ICT และพลังงานบวกทรงตัว ส่วนแบงก์ปิดลบ -0.7% ตามการขึ้น XD ของหุ้น SCB ด้านตลาดภูมิภาคส่วนใหญ่อยู่ในแดนบวกกลางถึงเข้ม
กลยุทธ์ที่แนะนำ :ช่วงบ่าย: หลายท่านอาจเตรียมแพ็คกระเป๋าแล้ว และไม่ต้องห่วง SET ซึ่งคาดยังแกว่งแคบในกรอบ 1540-1550 จุด มีจุดพึงระวังเล็กน้อย หากต่ำกว่า 1540 จุด การอ่อนตัวจะชัดขึ้น แต่ก็ไม่ได้ผิดไปจากภาพที่มองในช่วงนี้นัก ซึ่งมองเป้าหมายรอบการอ่อนตัวชุดนี้ไว้ที่ 1530 หรือ 1520 จุด และเป็นเพียงการลงสลับเพื่อขึ้นต่อ กลยุทธ์ จะซื้อหุ้น รออ่อนตัวจะดีกว่า ส่วนผู้ถือหุ้นอยู่ แบ่งขายบางส่วน และรอรับกลับใหม่ที่แนวรับ ทั้งนี้ หุ้นแนะนำตามสัญญาณเทคนิค ได้แก่ KCE (รับ 52.25 ต้าน 56.00 Cut 50.50)